**Уважаеми учители,**

Искрено вярваме, че всички промени, които бяха обсъдени и приети са нови възможности за разгръщане на личностния и професионален потенциал на детския педагог. Няма друга степен в образователната система, както предучилищната, в която чрез игра, творчество и познание детският учител да сътворява ежедневието на малкото дете.

\*\*\*

**Концептуални идеи на програмната система**

Програмната система **„Аз съм в детската градина”** е създадена в името на детето, в помощ на учителя и в подкрепа на родителя.

Програмната система **„Аз съм в детската градина”** подпомага учителя, за да осигури условия за пълноценно детско развитие, така че:

Детето да е спокойно, щастливо, уверено и успешно да навлиза в света, чрез игри, познание, радост и творчеството.

Учителят уверено и с удовлетворение да постига по-добри резултати в ежедневната си работа с децата и родителите.

Родителят да „израства” заедно с детето си, като го подкрепя в развитието, подпомага разгръщането на неговия потенциал.

Родителят и учителят имат споделени отговорности относно детето, които реализират в сътрудничество в името на детето.

\*\*\*

Основните принципни положения, които за залегнали при организацията на педагогическия процес, при подбора и структурирането на образователното съдържание и провеждането на педагогическите ситуации в Програмната система **„Аз съм в детската градина”** са:

* Детето – център и субект на педагогическото взаимодействие.
* Детето е различно, уникално и неповторимо в този свят, както и вие – неговите учители и неговите родители.
* Детето се развива само в интеракцията – дете-възрастен.
* Отношението към детето – с уважение към неговата личност и подкрепа неговата индивидуалност.
* Осигуряване на условия за равен старт на всички деца, базиран на възрастта и индивидуалните темпове на тяхното развитие.
* Включване на „различното” дете в живота на групата, чрез подкрепа и уважение от детския педагог, децата в групата и техните родители.
* Уважение към различните етноси и култури.
* Педагогическото взаимодействие е насочено към придобиване на съвкупност от компетентности – знания, умения и отношения, необходими за успешното преминаване на детето към училищното образование; утвърждаване на доброжелателно и самоуверено поведение при общуване си с връстници и възрастните.
* Интегриране на образователното съдържание по всички образователни направления.

Проследяването на детските постижения е на основание на трите етапа на учебния процес:

1) възприемане на информацията,

2) разбиране и

3) приложение на информацията в нови непознати ситуации и условия.

Отношението към родителите – индивиди, които са отговорни за развитието на потенциала на детето, за да може успешно да се справя в живота – е взаимно уважаващо се, толерантно и подкрепящо.

Програмната система е цялостна концепция за развитието на детето с подходи и форми на педагогическо взаимодействие, подчинени на обща цел на предучилищното образование: полагане на основите за учене през целия живот, като се осигурява физическо, познавателно, езиково, духовно-нравствено, социално, емоционално и творческо развитие на детето, като се отчита значението на играта за детето.

Очаквани резултати при реализиране на програмната система:

* постигане целта на образователния процес в предучилищна възраст;
* личностно и общо психично развитие на детето, чрез неговата индивидуална и групова игрова и познавателна дейност;
* компетентно тематично разпределение на съдържанието по образователни направления за всяка възрастова група;
* конкретизиране проследяването на резултатите от предучилищното образование;
* ефективно сътрудничество между детската градина и родителите в процеса на възпитание, социализация и обучение на децата;
* оптимални взаимодействия между детската градина и други педагогически специалисти и институциите, подпомагащи дейностите на детската градина.

**Подходи и форми на педагогическо взаимодействие**

**Подходи**

Подходите, базисът за реализиране на програмната система, по-конкретно: съдържанието на формите на педагогическо взаимодействие; тематичните разпределения по образователните направления във всички възрастови групи; проследяването на индивидуалните резултати на детето от предучилищното образование; заложените идеи за ефективен механизъм на взаимодействие между участниците в предучилищното образование; са следните:

* Личностен и индивидуален подход към всяко дете.
* Ситуационен и интегрален подход.
* Конструктивен подход.
* Използване на Е-обучение и технологии
* Кооперативно учене (Co-operative learning)
* Интеркултурно образование
* Креативност и успеваемост

**Формите на педагогическо взаимодействие**

*Дефиниране:* Педагогическото взаимодействие е процес, насочен към постигането на определен очакван резултат, свързан с цялостното развитие на детето, в който основни участници са: учителят и детето. При осъществяване на педагогическо взаимодействие учителите използват игровата дейност за постигане на компетентностите по седемте образователни направления (български език и литература; математика; околен свят; изобразително изкуство; музика; конструиране и технологии и физическа култура.).

Игровата дейност е базиса на всички видове форми на взаимодействия през учебното и неучебното време в детската градина и в подготвителна група в училище.

*Формите* за педагогическо взаимодействие в програмната система са:

* основна
* допълнителна

При използването на формите на педагогическо взаимодействие, детският учител се съобразява със: степента на развитие на децата в групата, възрастови особености, потребности и интереси за постигане на целта – цялостно развитие на детето.

Годишният календар е разпределен на учебна година, т.е. учебно време, което е между 15 септември и 31 май и неучебно време, което е между 1 юни и 14 септември.

Педагогическа *ситуация* – основна форма на педагогическо взаимодействие

Същност на *ситуацията* – педагогическата ситуация е основната форма на педагогическо взаимодействие, която протича предимно под формата на игра. Тя се организира само в учебно време, чрез нея се интегрират двата процеса – на възпитание и обучение, съобразени с играта и личният предметно-практическият опит на детето в групата.

*Приложение* – Ситуацията се използва при реализиране на образователните направления: български език и литература, математика, околен свят, изобразително изкуство, музика, конструиране и технологии и физическа култура.

*Разпределение на педагогическите ситуации* – Конкретното разпределяне на педагогическите ситуации по образователни направления се осъществява в седмично разпределение, което е разработено по възрастови групи от учителите на конкретната група преди началото на учебната година и се утвърждава от директора на детската градина.

*Седмичен хорариум на педагогическите ситуации*

Минималният общ седмичен брой на педагогическите ситуации за постигане на седемте компетентностите е:

за първа възрастова група – 11.

Общ седмичен брой на педагогическите ситуации за постигане на седемте компетентностите в Програмната система „Аз съм в детската градина” е:

за първа възрастова група – 11.

*Времетраене на ситуацията* – Продължителността на една педагогическа ситуация ситуациите, зависимост от възрастта на децата варира:

от 15 до 20 минути – за първа възрастова група.

**Допълнителните форми на педагогическо взаимодействие през учебната година**

Чрез допълнителните форми на педагогическо взаимодействие се разширяват и усъвършенстват компетентностите на детето по седемте образователни направления.

Допълнителните форми се организират по преценка на учителя в съответствие с интересите и потребностите на децата.

*Видове допълнителни форми*

Самостоятелни дейности по избор на детето – в зависимост от условията в групата;

Дейности, организирани от детския учител – различни видове игри, състезания, конкурси, екскурзии, лагери, спортни празници, тържества, развлечения, наблюдения на обекти от околната среда.

*Приложение:*

Провеждат се извън времето на педагогическите ситуации, кактов учебното, така също и в неучебното време.

*Допълнителни форми използвани в учебно време*

Наименование: самостоятелните дейности по избор на детето, дейности, организирани от детския учител.

Време за организиране: от 15 септември до 30 май на съответната година.

Приложение: в сутрешни режимни моменти и след следобедния сън.

*Допълнителни форми използвани през неучебно време*

Наименование: самостоятелните дейности по избор на детето, дейности, организирани от детския учител.

Време за организиране: от 1 юни до 14 септември на съответната година.

Приложение: в сутрешни режимни моменти и след следобедния сън.

**Механизъм на взаимодействие между участниците**

**в предучилищното образование**

Предучилищното детство е много ценен и значим период в живота на човека. Безспорни авторитети за детето в тази възраст са възрастните (родители и екипа в детската градина), които оказват съдействие и подкрепа на детето в този процес. Чрез предучилищното образование в детската градина/подготвителна група към училище се полагат основите за учене през целия живот, като се осигурява физическо, познавателно, езиково, духовно-нравствено, социално, емоционално и творческо развитие на детето и се отчита значението на играта за детето. В резултат на сътрудничество между учителя и родителя, детето получава най-необходимата и ценна подкрепа за неговото пълноценно цялостно развитие.

Смятаме, че е необходимо в програмната система на детската градина да се отдели темата за приобщаването на детето в нейния по-широк контекст. В съвременния живот темата за приобщаване се превърна в универсална и общочовешка, решаването на която е мяра за хуманизъм и етика на дадено общество. Приобщаването на едно дете и неговите родители в живота на детската общност включва освен децата със СОП и децата, които се отличават по етнос, култура, непълни семейства, деца отгледани от един родител или от други членове на семейството, или настойници и т.н. Всички тези деца, израснали в различна среда и култура – имат специфични и специални потребности. От друга страна темата за приобщаване трябва да бъде разгледана през различните призми – морална, духовна, етична и образователна.

Ако погледнем нашето обществото, то е съчетание от многообразие, не е моделирано, така, че да изолира различията. Не живеем на улици, по които се разхождат хора с един и същ пол, цвят на кожата, или език.

Затова и нашето разбиране по тази тема, представено в програмната система, е базирано върху уважение на различията и отхвърляне на предразсъдъците.

Необходима е подкрепа на родителите, за да знаят как а говорят с детето си за различията. Какъв език да използват? При такива ситуации в детската градина, могат да се поканят специалисти от подпомагащи професии (психолози, специални педагози, ресурсни учители, логопеди, социални работници и др.). В процеса на приобщаване и преодоляване на затрудненията на детето е необходимо по-ранно навременно и пълноценно сътрудничество между родителите и съответните специалисти.

Чрез различните форми на сътрудничеството и взаимодействието между учителите, директорите и другите педагогически специалисти и родителите в детската градина се създават условия за постигане на целите а детската градина – за възпитание, социализация, отглеждане, обучение, на децата, както и за формиране на положително отношение към детската градина/училището.

**Форми на сътрудничество и взаимодействие**

**между детската градина и семейството**

Взаимодействието, основано на взаимно доверие и сътрудничество, между родителите на всяко дете и екипа на детската градина, има голямо значение за адаптирането на детето към правилата на образователната среда, както и за развиване на самоувереност и чувство за принадлежност.

Сътрудничеството с родителите се постига на две нива:

* на ниво групата – във форма на родителски актив, комитет и т.н.
* на ниво детската градина – във форма на Настоятелство.

Формите на сътрудничество между детската градина и семейството са обединени в две групи: индивидуални и групови форми на работа.

**Индивидуални форми на сътрудничество**

**Индивидуален разговор (среща) между детския учител и родителя.**

Кога се провеждат?

По договаряне между учителя и родителя. Детският учител би трябвало да предложи време в което няма деца в групата(сутрешните часове; или късния след обяд) или в групата е осигурено присъствие на друго лице от детската градина. По този начин детският учител не нарушава правата на децата и своите задължения по длъжностната характеристика, Правилника за вътрешния ред, а осигурява защитеност на децата в групата.

Срещата може да се проведе преди началото на учебната година (през летния период) и/или в начало на месец септември. по време на първата среща родителите трябва да запознаят учителя с особеностите на тяхното дете, да поговорят открито за техните страхове и очаквания от детската градина. От друга страна учителят на групата запознава родителя с правилника на градината и правилата в групата, както и с неговите родителски задължения.

**Видове разговори:**

Във връзка с тяхната цел, могат да бъдат:

Първоначален и опознавателен разговор – с цел запознаване на детския учител с родителя и детето. Срещата може да се проведете преди началото на учебната година или в нейното начало (м. септември). На тази първа среща родителите могат запознават учителя с особеностите на тяхното дете, за своите очаквания – какво ще се случи с детето им в детската група. От друга страна учителят ги запознава с правилата в групата, в детските градина и с техните родителски задължения.

Информативни разговори – с цел запознаване на родителя с резултатите от предучилищното образование. Провеждат се в началото и края на учебната година.

Рутинни разговори с цел информиране на родителя за промените в детското развитие и поведение, както и за придобитите или в процес на придобиване на умения по отделните образователни направления. Провеждат се в различни времеви интервали: ежедневни, седмични или месечни.

**Индивидуална консултация**

Кога се провеждат?

По инициатива на учителя или по инициатива на родителя.

По инициатива на учителя

Ако учителят трябва да сподели наблюдавани затруднения, които изискват намесата на външен експерт специалист, той трябва да обясни това на родителите. Да подскаже варианти за вземането на решение, което засяга бъдещо развитие на неговото дете.

По инициатива на родителя

Когато родителят среща затруднения при отглеждането, възпитанието или при оказване на помощ в процеса на обучение. В тези случаи е необходимо детският учител да насочи родителя към специалист или самият той да насочи родителят към работещи стратегии.

**Други индивидуални форми:** **Видове съобщения**

Устните съобщения могат да бъдат – телефонно обаждане, скайп разговор;

Писмените съобщение днес, са е-майл, sms по мобилен телефон, лично съобщение във фейсбук на групата.

Кога се използват?

В зависимост от ежедневните събития и извънредни ситуации, при провеждане на празници и развлечения, екскурзии, лагери и др., събития в детската гадина или извън нея, могат да възникнат ситуации в които учителят да използва бързи форми на съобщения.

За планираните мероприятия, за които е необходима повече подробна и детайлизирана информация за родителя – е желателно използването на писмени съобщения.

**Групови форми на сътрудничество с родителите**

**Родителската среща – традиционната и най-популярна групова форма**

Създаването на сплотена група от родители, които да се включат в живота на групата, допринася за реализирането на целите и задачите на детската градина. Позитивното въвличане на родителите като наблюдатели, участници и партньори, подпомага реализирането на програмната система на детската градина. Сътрудничеството с всички родители се постига през няколко канала:

В началото на учебната година, във всяка група на детската градина се организира родителска среща, на която представя обосновката и работния план за учебната година. Координират се очакванията на родителите и на екипа на групата/класа. Избира се комитет на родителите. Определят се неговите функции, работните отношения и начин на комуникация с екипа на групата/класа.

Родителските срещи през учебната година могат да се планират, според потребностите и желанията на родителите. В съдържателен аспект, трябва да бъдат тематични, съобразени с актуални за възрастта – „горещи” и доминиращи теми, във връзка възрастовите особености на детското развитие и съответни поведенчески реакции на детето и да децата в групата. Например, подобни ключови теми на детското развитие са:

* адаптация на детето в детската група;
* правила в детската група (първа възрастова група)*;*
* специфични особености във физическото, познавателното, езиковото, духовно-нравственото, социалното, емоционалното и творческо развитие на детето – за втора и трета възрастови групи;
* детските приятелства; готовността на детето за живота в училище; готовност за учене – за подготвителна група.

**Групи за подкрепа на родители – съвременна форма за групова подкрепа**

Защо е необходима група и за родителя?

В групата родителят получава формална подкрепа от останалите родители, по въпроси които не може самостоятелно да реши и търси допълнителна емоционална подкрепа и информация.

Чрез групата родителят има възможност да преживява чувството на увереност, защитеност и равнопоставеност.

**Видове групи за подкрепа на родителите:**

* група на родителите, които имат еднакви проблеми относно детското развитие;
* група на родителите, които имат еднакви вярвания и модели на възпитание;
* група родители, които имат нужда от развиване на своите умения като родители;
* група родители на надарени деца;
* група на татковците и др.

**Тренинг с родители**

Тренингът е интерактивна форма на комуникация, върху основата на диалогичното общуване между лектора (учителя) и участващите в тренинга (родителите).

Опитът показва, че лекционната форма в нейния монологичен вариант може да повиши информираността на родителите по различни въпроси, но не предизвиква достатъчно мощен заряд, който да инициира, стимулира и регулира краткосрочна интензивна личностна промяна, така както се постига чрез тренинга. Родителите – участници в тренинга, могат да осъзнаят, да „разчупят” традиционните си убеждения и вярвания за домашното възпитание и взаимоотношенията между родители-деца, между хората; да овладеят нови социални умения, да променят ценностната си ориентация и да се обогатят с нови психолого-педагогически знания.

**Участие на родителите в процеса на предучилищното образование**

Включването на родителите в живота на детето в детската група е друга изключително важна форма на сътрудничество между детската градина и семейството. Обикновено родителите присъстват на открити ситуации, тържества, празници и състезания.

Във всяка група на детската градина се изработват планове за съвместни инициативи с родителите. Най-често това са различните празници и тържества, в които родителите ще вземат участие. Необходимо е на родителите да им се предостави възможност да участват, както в съставянето на плана, така и при неговата подготовка и реализация. По този начин ще могат да се включат по-голяма част от родители, според техните индивидуални нагласи, способности (организаторски, изпълнителски, музикални, кулинарни, естетически и др.), и възможности (финансови или чрез труд).

Родителите могат да участват и в образователния процес провеждан в детската градина – чрез включването им в основната форма на работа на детския педагог- ситуацията. Всеки родител от групата е ценен с неговата личност и професионална реализация.

В зависимост от целта на ситуацията, може да се покани родител, който има съответната професия или професионални компетентности по изучаваната тема.

Чрез словесен разказ, презентация или демонстрация по дадена тема близка до образователното съдържание, или чрез посещение на неговата месторабота – децата по-лесно могат да възприемат и осмислят интегрираните знания от съответните направления.

Значението на включването на родителя има тристранен характер:

за детето – защото чувства подкрепата и съпричастността на родителя към това, което е важно за него;

за родителя – който може да види детето си в различна от ежедневието ситуация; да общува с другите деца от групата и по този начин да обогати своите родителски умения.

за детските учители в групата – за успешното постигането на целта на социализация, възпитание и образование на детето, чрез подкрепата получена от родителите.

**Други форми за комуникация детски учител – родител**

Във връзка с периодично предоставяне на информация, относно промени в учебната програма; правилата в групата; предстоящи празници, важни събития в детската градина; статии или материали във връзка с детското развитие; новини от живота в детската градина; продукти от дейността на децата (рисунки, работни листове, снимки) и др., могат да се използват следните форми:

* Сайт на детската градина
* Информационни табла за родителя
* Фейсбук на групата

Информация относно многообразието и качеството на учителската дейност, резултатността в детската градина извън нея (участието на децата в различни конкурси и състезания) може да има прозрачност и публичност чрез:

* Електронно портфолио на детската градина
* Портфолио на учителите в групата

**Сътрудничество между** **детската градина и други педагогически специалисти и институциите, подпомагащи дейностите на детската градина.**

В зависимост от условията на населеното място, в което се намира детската градина, различните институции: социални, здравни, културо-просветни и др., могат да се реализират различни съвместни дейности.

Формите на сътрудничество с различните институции, могат да бъдат: индивидуални консултации; групови срещи; лектории; съвместни празници; клубове, кръжоци и т.н.

**Проследяване на резултатите от предучилищното образование – същност, методи и форми**

**Същност на процеса**

Проследяването на резултатите от предучилищното образование на децата във всяка възрастова група се определят от учителя в съответствие с очакваните резултати от възпитанието, обучението и социализацията на децата за всяка възрастова група по образователни направления: *български език и литература, математика, околен свят, изобразително изкуство, музика, конструиране и технологии и физическа култура.*

В подготвителните групи за училище (5–7-години) акцентът при проследяване на резултатите е необходимо да се проследи цялостно развитие на детската личност; придобиването на съвкупност от компетентности – знания, умения и отношения, необходими за успешно преминаване на детето към училищно образование.

**Периодичност на проследяване на резултатите от предучилищното образование**

Проследяването на резултатите от постиженията на детето се осъществява от учителите на съответната група в началото и края на учебната годината.

За децата в първа група – в началото на учебната година се провежда обследване, чрез наблюдение на *показателите за ранно детско развитие*: здраве, физическо и двигателно развитие; езиково, познавателно, социално и емоционално развитие; активност, игра и учене.

**Показателите за проследяване на резултатите**

Показателите за проследяване на резултатите включват знанията, уменията и способностите проявени в процеса на предучилищното образование и очакваните резултати по образователните направления (български език и литература; математика; околен свят; изобразително изкуство; музика; конструиране и технологии; и физическа култура), като се акцентира и върху показатели свързани със социалното и емоционално развитие.

**Описание на резултатите от предучилищното образование**

Информация за детската градина

Резултатите от проследяването на постиженията на детето се вписват в дневника на групата. За целта е необходимо да се приеме единна, обща за цялата детска градина, матрица за описване на индивидуалните резултати на децата в групата. За тази цел е необходимо да се очертаят категорично различните умения на детето по отделните направления, които предлагаме да бъдат на три нива: справя се самостоятелно, справя се с насочващи въпроси и справя се помощ от учителя или друг специалист (музикален ръководител). Смятаме, че по този начин най-ясно ще се диференцират постиженията на детето между първото и второ проследяване на резултатите от предучилищното образование.

Например: Резултатите от постиженията по ДОС на детето Х., могат да се опишат по следната матрица:

|  |
| --- |
| В началото на учебната година |
| Справя *се самостоятелно* при решаване на познавателни задачи по образователните направления: …………………………………  Справя се *с насочващи въпроси* при решаване на познавателни задачи по образователни направления: …………………………………  Справя се с *помощ от учителя* при решаване на познавателни задачи по образователните направления: ………………………………… |
| В края на учебната година |
| Справя *се самостоятелно* при решаване на познавателни задачи по образователните направления: …………………………………  Справя се *с насочващи въпроси* при решаване на познавателни задачи по образователни направления: …………………………………  Справя се с *помощ от учителя* при решаване на познавателни задачи по образователните направления: ………………………………… |

Информация за родителя

Родителите се информират от учителите в групата за индивидуалните резултати на детето. В съдържателно отношение информацията, която получават те, трябва да бъде позитивна обективна и насочваща чрез развиващата програма за по-нататъшната индивидуална работа с детето. Предложената развиваща програма има роля на целенасочено възпитателно взаимодействие към детето, което благоприятства, улеснява, компенсаторното и/или превантивно развитие на детето в съответната област и образователни направления.

Примерни стъпки за информация на родителя:

* Запознаване с постиженията на детето *към момента* на проследяването на резултатите, т.е. акцент върху силните страни на детето.
* Запознаване с трудностите на детето *към момента* на проследяването на резултатите; т.е. тези страни, които са в процес на развитие и изразени по-слабо;
* Напомняте за постепенното развитие на индивидуалността на детето и неговия потенциал, поради което не се сравнява с другите деца;
* Очертаване на перспективата на детското развитие, необходимостта от развиваща програма и предложението за такава, с оглед създаване на условия за ефективна среда за по-нататъшното детско развитие.
* При запознаване с резултатите учителят трябва да подходи обективно, професионално, етично и толерантно към родителя. (*Приложение №3*)

Приложението може да бъде попълнено по същата матрица в която са отразени резултатите на детето в дневника. Например:

|  |  |
| --- | --- |
| **Образователни направления** | **Постижения на детето** |
| Български език и литература. | Х. се справя *самостоятелно* със задачи от ядро………; *с насочващи* въпроси, когато трябва да ………..*с помощ от учителя* при………….. |
| Математика | Х. се справя *самостоятелно* със задачи от ядро………; *с насочващи* въпроси, когато трябва да ………..*с помощ от учителя* при………….. |
| Околен свят | Х. се справя *самостоятелно* със задачи от ядро………; *с насочващи* въпроси, когато трябва да ………..*с помощ от учителя* при………….. |
| Изобразително изкуство. | Х. се справя *самостоятелно* със задачи от ядро………; *с насочващи* въпроси, когато трябва да ………..*с помощ от учителя* при………….. |
| Музика | Х. се справя *самостоятелно* със задачи от ядро………; *с насочващи* въпроси, когато трябва да ………..*с помощ от учителя* при………….. |
| Конструиране и технологии | Х. се справя *самостоятелно* със задачи от ядро………; *с насочващи* въпроси, когато трябва да ………..*с помощ от учителя* при………….. |
| Физическа култура | Х. се справя *самостоятелно* със задачи от ядро………; *с насочващи* въпроси, когато трябва да ………..*с помощ от учителя* при………….. |
| Следващи стъпки за развитие на детето в детската градина и у дома. | Необходима е подкрепа на родителите за развитие на …………  Наложителна е консултация с логопед или друг специалист…… |

**Организация на проследяването**

Проследяване на резултатите от предучилищното образование се провежда в началото (втората и третата учебна седмица) и края на учебната година (14 дни).

За настоящата 2016-2017 учебна година може да се използват задачите публикувани за диагностична процедура в Книга № 1 и Книга №2.

Във връзка с промените в Наредба №5/03.06.2016 е направена корекция в индивидуалния протокол. *Виж приложение №2.*

**Методи и форми за проследяване на резултатите от предучилищното образование**

**Наблюдение**

Основният метод за проследяване на постиженията на децата е включеното наблюдение. То е процес от целенасочено наблюдение на детското поведение в различни ситуации, в различни режимни моменти, в различни среди, по време на ежедневните занимания в продължение на цялата учебна година.

Наблюдението е един от многото начини за събиране на информация относно функционирането на децата като цяло. Най-ефективно и информативно е наблюдението на детето в неговата естествената среда, която включва – неговият дом и детската група в които всяко дете се развива. Тази среда предоставя на детето широки възможности за ежедневна изява и проява на различните му знания, способности, начини на поведение, както и на неговите затруднения.

Детската градина е „сцената”, на която децата играят и проявяват своите чувства, емоционални реакции, двигателни и езикови способности, творческа дейност, отношението към другите деца в групата и по този начин изразяват своите типични черти от характера си.

Наблюдението на детето в естествената му среда има много предимства за него: детето се намира в позната и защитена среда, в която е адаптирано и привикнало да се занимава с ежедневни дейности. Чувства се свободно, сигурно и значимо в резултат на което може да разкрие (пред наблюдаващия, своите силни страни, знания и умения, наред с ограниченията си и затрудненията си. Събраната информация от наблюденията служи за основа при тълкуването на резултатите от развитието и извеждането на съответни изводи и насоки следващия възрастов период.

Цели на наблюдението:

С помощта на информацията, получена чрез наблюдението детската учителка постига следните цели:

Опознава индивидуално развитие на децата чрез установяване на техните характерни възрастови и индивидуални особености: нужди, способности, обноски, ограничения и затруднения.

Планира индивидуална програма за развитие на детето през учебната година, която е насочена към детския потенциал и затруднения.

Проследява настъпилите промени при децата през учебната годината.

Периодично уведомява родителите за функционирането на детето в детската градина.

Видове наблюдения:

Детският учител участва в дейността на детето на различни нива – от ниво на *не-участник*в наблюдението; до *пряк участник* в него.

Наблюдение, в което учителят не участва.

Задачата при този вид наблюдение е учителят само и единствено да *наблюдава и проучва* автентичността на детето в обичайните естествени условия и действия в детската група, без да се включва в разговор с него или да се намесва по някакъв начин в ситуацията/играта/общуването, който би могъл да повлияе върху неговото поведение.

Силни страни на наблюдението: спомага за деликатно регистриране на спонтанното и автентично поведение на детето и взаимодействията му с околната и социална среда, без то да усеща, че е център на наблюдение.

Слаба страна на наблюдението е субективизма на учителя по време на наблюдението.

Наблюдение, в което учителят е участник (включено наблюдение)

Задача при този вид наблюдение е учителят – наблюдател да участва в дейностите на детето. Например: даване на разяснения; задаване на насочващи въпроси; използване езика на тялото; подготвяне на обстановката за извършване на дадена дейност; съучастник в играта на детето; поощряване на другите деца да се сближат с наблюдаваното дете и др.

Силни страни на наблюдението: помощ от учителя, която може да доведе до по-високи резултати

Слаба страна на наблюдението е субективизма на учителя при наблюдение поведението на детето и регистриране на резултатите.

**2. Познавателна задача**

Задачите, които са използвани за установяване на резултатите по седемте образователни направления през учебната година са два вида:

Задачите със структуриран отговор, които се използватза проследяване на възприемането на *знанията,* тяхното *разбиране* и *приложение*то им. Смята се, че този вид задачи имат по-висока степен на обективност, което от своя страна допринася за надеждността на измерването на резултатите от развитието.

Задачи със свободен отвор се използват при установяване на ***изпълнителски умения*** – пеене, свирене, рисуване, моделиране, конструиране – при които се проследява тяхното изпълнение и анализира крайният резултат, който във всички случаи ще бъде уникален за всяко дете.

**3. Продукти от дейността на децата**

По време на цялостния престой на детето в детската градина, чрез активното му участие в различни видове дейности, то създава различни по характер продукти (фантастични разкази, игри, рисунки, апликации, конструктивни и хартиени модели, пластилинови фигури и форми, и др.). Част от тези произведения могат да се съхраняват в хартиен вариант – в Портфолиото на детето, други – да бъдат документирани чрез видео и снимки и поставени в портфолиото (*Приложение 1*). Те имат изключителна стойност при проследяване на резултатите от образователния процес, документирайки развитието, креативността и успеваемостта на детето.

**4. Социометрични методи**

Всяка детска група има свой специфичен облик, който е повлиян от взаимоотношенията между децата вътре в групата и от подходите на детските учители.

Социометрията описва и анализира социалните взаимоотношения и структура в групи с помощта на социограма или социоматрица.

При определени случаи, според учителите, този метод успешно може да се използва.

**Форми за проследяване на постиженията.**

**Портфолио**

В хода на предучилищното образование постиженията на детето се отразяват в детско портфолио, което е своеобразен запис на детското развитие от първа възрастова група и продължава до края на подготвителна група.

***Дефиниране:*** От латински буквалния превод на „*Порт-фолио – portfolio”* – означава „носещ листа хартия”; подразбира се печатните текстове лист, който се сгъва само два пъти или кола на книга

Портфолио – буквално означава “запис”. Когато става въпрос за детско портфолио, имаме предвид “запис” на етапите от процеса на адаптиране, игра и учене, както и постиженията по различните образователни направления. Портфолиото онагледява етапите през които преминава детето, прави ги “видими” и помага на детския учител да направи съответни изводи и препоръки относно по-нататъшното личностно развитие на детето, и по този начин може да подпомогне и родителя.

За разлика от другите методи за оценяване, които дават информация за моментното състояние, портфолиото отразява развитието на детето, като процес. За да се постигне този ефект, материалите включени в портфолиото трябва да бъдат събирани по време на целия престой на детето в детската градина.

**Цел:** Хронологично и автентично проследяване на резултатите от социализацията, възпитанието и обучението на детето в детската градина.

***Принципи:*** При създаване на портфолиото учителят съблюдава следните:

Личностен и индивидуален подход

Автентичност

Хронологичност

Активност

Интерактивност и комуникация

Прозрачност

Креативност и успеваемост

Основни ***характеристики*** на детското портфолио*:*

Да се анализират, обобщят и систематизират резултатите от дейностите на детето.

Да се оценят обективно детските постижения.

Да се уважи и стимулира неповторимостта у всяко дете.

Да се планира по-нататъшната програма за личностното развитие на детето.

***Видове:*** Според носителят на информация портфолиото може да бъде: хартиено или електронно портфолио.

***Съдържание:*** В портфолиото се включва всичко, което показва *хронологично* уникалността и индивидуалността в развитието на детето; резултати от постиженията по седемте образователни направления: български език и литература, математика, околен свят, изобразително изкуство, музика, конструиране и технологии и физическа култура.

Портфолиото е набор от подбрани и подредени материали, снимки (на предмети, продукти от различните дейности – моделиране, конструиране, игри и т.н.); резултати от дидактични задачи; участие в тържества (снимки и дискове); протоколи от наблюдение; чек листове, които отразяват постигнатите конкретни резултати в развитието и обучението. В детското портфолио се поставят грамоти и отличия, получени от участия в състезания и конкурси. Информацията и материалите се подреждат в следните три раздела на портфолиото:

**Първи раздел: Обща информация за детето**

Представянето на детето, включва следната примерна информация:

Календарна възраст на която детето постъпва в детската градина. Семейството и семейна среда.

Особености при адаптация към нови условия; Как е преминал процесът на адаптиране към детската градина и живота в групата.

Особености, напредък и затруднения в областите: здравното, физическото и двигателно развитие; социално, емоционално, познавателно, езиково и комуникативно развитие.

Особености, успехи и затруднения при учене, игри и активности.

Изявени интереси и способности.

Приятели, занимания и игри и др.

Дейности и интереси извън детската градина.

Как ще опишете индивидуалността на детето.

Ако учителят не разполага с информация, не е необходимо да я описва. Описанието е автентичен разказ на детето, в който е включено само това, което учителят е реги­стрирал чрез обективни научни методи.

**Втори раздел:** Резултатите от постиженията на детето в процеса на социализация, възпитание и обучение на детето в детската градина.

**Трети раздел:** Обобщение за готовността на детето за училище. Препоръки за насърчаване и мотивиране на детето за дейности стимулиращи личностното, емоционално и социално развитие.

Представянето на всички материали е хронологично, от първа до подготвителна група за училище.

Към всеки раздел може да има приложение в което да се добавят: материали, доказателства отзиви и оценки (от музикален ръководител; ръководители на допълнителните дейности, провеждани в детската градина/училището, колеги от други групи), грамоти и отличия и др.

Всички събрани материали в портфолиото трябва да бъдат датирани и подписани от учителите в групата.

***Външно оформяне на портфолиото:*** В индивидуална папка се поставя съдържанието на портфолиото. Всеки раздел на портфолиото се поставя в отделен пластмасов джоб или плик – в който се събират съответните материали. За по-красиво оформление, всеки раздел – може да бъда в различен цвят. По този начин по-лесно ще се откриват отделните раздели. В трета и четвърта подготвителни групи е желателно детето да участва във външното оформление на своето портфолио. Може да нарисува или направи колаж на тема: „Автопортрета”, „Моята група”, „Моето семейство”, „любимите ми герои” и т.н.

***Изискванията към учителя при събиране и създаване на детското портфолио*:**

Да прояви обективност при събиране и рецензиране на материалите в портфолиото. Да включва всичко, което смята, че е полезно и необходимо за детето, за да уважи неговата личност, достойнство.

Да открива промяната и динамиката в развитието на детето чрез получените резултати.

Да открива потенциала на детето.

Да разпознава затрудненията на детето.

Да насърчава детето и родителите в процеса на промяна на детското развитие.

И така, чрез портфолиото се документира процесът на развитие и учене, различните нива през които преминава детето, както и постиженията в различните образователни направления. Портфолиото онагледява тези нива, прави ги ”видими” и помага да се направят изводи и препоръки относно по-нататъшното личностно развитие на детето.

В края на предучилищното образование портфолиото се предава на родителите. С оглед индивидуалните особености в развитието и постижения на детето в предучилищна възраст, които са отразени в неговото портфолио – е желателно родителят да запознае началния учител с портфолиото на детето си. По този начин се осигурява приемственост и продължаващо взаимодействие между родителите и новата образователна институция – училището. А по отношение на детето – да се намали тревожността и стреса при предстоящата му адаптация в новата училищна среда.

**Установяване на готовност на детето за училище.**

Готовността на детето за училище да се отчита по пет показателя: физическо, познавателно, езиково, социално и емоционално развитие на детето.

За всеки показател се приписват критерии, за да може да бъде отчетен.

Отчитането на показателите за установяване на училищна готовност се извършва чрез двете форми – портфолио и протоколи за наблюдение.

Установяването на училищна готовност се извършва 14-дневен срок преди края на учебното време. Резултати есе вписват в удостоверение издадено от детската градина.

Резултатите за родителя се оформят в самостоятелна бланка за информация за резултатите от предучилищното образование. *вж. Приложение №4*

|  |  |  |
| --- | --- | --- |
| **Критерии** | **Показатели** | **Форма за отчитане** |
| Физическо развитие | Очакваните резултати по образователно направление Физическа култура. Подвижни игри. Детски спорт. | Медицински картон  Портфолио.  Индивидуален протокол |
| Познавателно развитие | Очакваните резултати по образователни направления: Математика; Околен свят; конструиране и технологии. | Портфолио  Индивидуален протокол |
| Езиково развитие | Очакваните резултати по образователно направление по Български език и литература.  Игри. Самостоятелна дейност на детето. | Портфолио  Индивидуален протокол |
| Социално развитие | Очакваните резултати по образователни направления: математика, околен свят, конструиране и технологии.  Игри. Самостоятелна дейност на детето. | Портфолио  Индивидуален протокол |
| Емоционално развитие | Очакваните резултати по образователни направления: музика, изобразително изкуство, околен свят.  Игри.  Самостоятелна дейност на детето. | Портфолио  Индивидуален протокол |

Наименование на детската градина

Наименование на групата

**ПОРТФОЛИО**

**Град,**

**Година начало**

|  |  |
| --- | --- |
| *Фамилия* |  |
| *Имe* |  |
| *Бащино* |  |
| *Учебно заведение* |  |

**Информация за контакти:**

|  |  |  |  |  |
| --- | --- | --- | --- | --- |
|  |  |  |  |  |
| телефон |  | e-mail |  | blog/web-страница |

**Период, за който са представени документите, материалите, отзивите и оценките:**

от\_\_\_\_\_\_\_\_\_\_\_\_20\_\_г. до \_\_\_\_\_\_\_\_\_\_\_\_\_\_\_ 20\_\_ г.

**Име на учителите в групата:**

**1.……………………………../подпис/ 2.………………………………/подпис/**

**СЪДЪРЖАНИЕ**

**Първи раздел:** Обща информация за детето

Представянето на детето включва следната примерна информация.

Календарна възраст, на която детето постъпва в детската градина. Семейството и семейна среда.

Особености при адаптация към нови условия; Как е преминал процесът на адаптиране към детската градина и живота в групата?

Особености, напредък и затруднения в областите: здравното, физическото и двигателно развитие; социално, емоционално, познавателно, езиково развитие.

Особености, успехи и затруднения при учене, игри и активности.

Изявени интереси и способности.

Приятели, занимания и игри и др.

Дейности и интереси извън детската градина.

Как ще опишете индивидуалността на детето.

*Ако учителят не разполага с информация, не е необходимо да я описва. Описанието е автентичен разказ за историята на детето, който включва само и единствено тази информация, която учителят е наблюдавал и регистрирал.*

**Втори раздел:** Резултатите от постиженията на детето в процеса на социализация, възпитание и обучение на детето в детската градина.

**Трети раздел:** Обобщение за готовността на детето за училище. Препоръки за насърчаване и мотивиране на детето за дейности стимулиращи личностното, емоционално и социално развитие.

*Представянето на всички материали е хронологично, от първа до подготвителна група за училище.*

Към всеки раздел може да има приложение, в което да се добавят: материали, доказателства отзиви и оценки (от музикален ръководител; ръководители на допълнителните дейности, провеждани в детската градина/училището, колеги от други групи), грамоти и отличия и др.

Всички събрани материали в портфолиото трябва да бъдат датирани и подписани от учителите в групата и от съответните специалисти (музикален ръководител, и ръководител на трупа за допълнителни дейности, които са работили с детето).

**Бележки на учителя:**

**Дата и подпис на учителя:**

**ИНФОРМАЦИОННА КАРТА ЗА ДЕТЕТО**

на ............................................................................................................................................

(*запишете трите имена на детето*)

**1. Дата на раждане** ................................................. **Пол** (*подчертайте отговора*) момче, момиче

**2. Брой на членовете в семейството**..........................................................

**3. Поредност между братята и сестрите** (*подчертайте отговора*) първородно, второ, трето, ......

**4. Използване на галено име към детето в семейството**(*подчертайте отговора*) да, не

– Ако отговорът е „да“, запишете името ..........................................................

**5. Особености на детското хранене** (*подчертайте отговора*)

(*Информацията в тази точка служи за описание на индивидуалните особености на детето, с които служителите в детската ясла по-скоро се съобразяват, отколкото променят.*)

а) Поема ли течности? твърде много, достатъчно, твърде малко, твърде често и малко, твърде често и много

б) Честота на хранене: твърде често, нормално, твърде рядко

в) Начин на хранене: с усилие от страна на възрастните, с различни занимания за отвличане на вниманието, с игра, спокойно

г) Има ли алергии към храни или хранителна непоносимост към храни? да, не

– Ако отговорът е „да“, запишете към кои храни и хранителни продукти .............................................

**6. Особености на хигиенните навици** (*подчертайте отговора*)

а) Измива ли ръцете си преди хранене? да – самостоятелно без подсещане, с подсещане, с помощ, не

б) Измива ли ръцете си след игри? да – самостоятелно без подсещане, с подсещане, с помощ, не

в) Измива ли лицето си сутрин? да – самостоятелно без подсещане, с подсещане, с помощ, не

г) Цялостен тоалет на тялото вечер: да – всяка вечер, през един ден, през повече от един ден, през повече от два дни

д) Измиване на зъбите сутрин: да – всеки ден, през един ден, през повече от един ден, през повече от два дни

е) Измиване на зъбите вечер: да – всяка вечер, през един ден, през повече от един ден, през повече от два дни, не

**7. Особености на детския сън**(*подчертайте отговора*)

а) Има ли режим на съня (заспива в точни часове)? през деня – да, не, вечерта – да, не

б) Колко часа е сънят на детето за денонощието (нощният и дневният заедно)? ........................

(*Норми: до 12–14 часа за първата година; до 12–13 часа за 2-годишните; до 12 часа за 3-годишните*)

в) Начин на заспиване: самостоятелно и спокойно, в присъствие на възрастен, с уговорки, с любима играчка

г) Особености на съня: спи спокойно, стряска се рядко, стряска се често, спи неспокойно и се събужда с плач, спи в присъствие на възрастен

д) Особености след събуждане: събужда се спокойно и остава в леглото, събужда се и веднага става от леглото, събужда се и започва да плаче, други особености

е) Има ли своя пижама/нощница за сън? да, не

**8. Умения за ползване на тоалетна/гърне**(*подчертайте отговора*)

а) Детето съобщава само за своите естествени нужди: да, не

б) Детето ползва самостоятелно тоалетна: да, не

в) Детето ползва самостоятелно гърне: да, не

**9. Игри и занимания**(*запишете и/или подчертайте отговора*)

а) Любима играчка на детето .................................................................................

б) Любима игра на детето .......................................................................................

в) Ежедневни (любими) занимания на детето …..................................................

г) Играе ли с други деца и/или връстници? да, не

д) Колко често: да – всеки ден, през два дни, през повече от два дни, веднъж седмично, по-рядко от веднъж седмично

е) Дава ли своите играчки на другите деца? да, не

ж) Спазва ли правилата на игрите? да, не

– В кои случаи спазва правилата? ....................................................................................

– В кои случаи не спазва правилата? ...............................................................................

**10. Взаимоотношения с родителите, възрастните и/или връстниците** (*подчертайте отговора*)

а) Среща ли се с други възрастни, освен членовете на семейството? не, не – само на големи празници, само на рождени дни на членове от фамилията, да – всеки ден, веднъж седмично, на две седмици, веднъж месечно

б) Има ли приятели? да, не

в) Общува ли с връстници и деца? да, не

– При отговор „да“ уточнете: да – в семейството, роднини, съседи, приятели, непознати

г) Общува ли с други възрастни? да, не

– При отговор „да“ уточнете: да – в семейството, роднини, съседи, приятели, непознати

д) Показва ли привързаност към майката? да, не

е) В непозната обстановка показва безпомощност, неувереност, неспокойствие, спокойствие, увереност, активност. да, не

ж) Проявява „ревност“, гняв, агресия към други деца: да, не

– Ако отговорът е „да“, кога и в какво се проявява ревността? ....................................................................

**11. Особености в ежедневното поведение на детето**(*подчертайте отговора*)

а) При плач задържа дъха: да, не

б) При неудовлетворена реакция пищи: да, не

в) При неудовлетворена реакция скубе: да, не

г) Блъскане на глава: да, не

д) Хвърляне на предмети: да, не

е) Утешителни навици: смучене на пръст, биберон, гризане на нокти, блъскане на главата, други ........

ж) Други особености в поведението .........................................................................................................

**12. Особености на детското внимание в ежедневния режим** (*подчертайте отговора*) отвлечено, разсеяно, задържа внимание с уговорки, задържа за кратко време, задържа колкото е необходимо

**13. Чувствителност към специфични медикаменти** (*подчертайте отговора*)

а) Има ли алергия към определени медикаменти? да, не

– Ако отговорът е „да“, запишете медикаментите: ........................................................................................

**14. Друга информация ……………………………………………………………………..............................................**

**Информация КЪМ детския учител от родителя**

1. С желание ли детето посещава детска градина?

а) да б) не

2. С какво обича да се занимава, когато се върне от градината? ............

3. За какво разговаряте с детето си?

a) за семейството б) за пребиваването в ДГ в) за проблемите, вълненията на детето

4. Играете ли общи игри с детето си?

а) да, често б) понякога в) не

5. Посещавате ли заедно детски представления, опера, куклен театър и др.?

а) да, често б) понякога в) не

6. Какви телевизионни предавания гледате заедно с детето си?

а) детски б) научнопопулярни в) детски игрални филми г) всякакви

7. С кого от семейството ви най-много обича да играе детето? .................

8. Как определяте детето си – като самостоятелно или зависимо от вас, възрастните? …………………

9. Кой се грижи за детето? ………………………

10. По какъв начин показвате на детето си, че го обичате? ………………………………….

11. По какъв начин казвате и показвате, че не одобрявате неговото поведение? ……………………….

12. Какво му казвате, когато искате да го похвалите и поощрите? …………………………………

13. Взимате ли единни решения със съпруга ви по отношение на възпитанието на детето? …………………

14. След тръгването на детска градина наблюдавате ли: тикове, заекване, тревожност, плачливост, гризане на нокти, безсъние, липса на апетит, зачестяване на заболяванията?

15. Готови ли сте да споделите вашия опит в отглеждането и възпитанието на детето?

16. Готови ли сте да потърсите помощ от учителя при въпроси, свързани с отглеждането и възпитанието на детето?

Отговорите на родителите могат да се сравнят с резултатите от диагностичното изследване по критерия *емоционално-личностно и* *социално развитие*.

**ПРОЦЕДУРА ЗА ПРОВЕЖДАНЕ НА ИЗСЛЕДВАНЕТО**

*Съкращения на образователните ядра по Физическа култура: ЕПДД – естествено приложна двигателна дейност;*

*Съкращения на образователните ядра по Околен свят: СОО – самоутвърждаване и общуване с околните; СЗС – социална и здравословна среда; КНЦ – културни и национални ценности.*

*Съкращения на образователните ядра по Изобразително изкуство: ХВ – художествено възприемане; ИМТ – изобразителни материали и техники; ИТ – изобразително творчество;*

*Съкращения на образователните ядра по Български език и литература: ГПР – граматически правилна реч; СР – свързана реч; речник – Р; ЗК – звукова култура; ВЛП – възприемане на литературно произведение; ПРС – пресъздаване на литературно произведение*

*Съкращения на образователните ядра по Конструиране и технологии: ГИ – грижи и инициативност;*

| **Образователно направление** | **Ядро** | **Задачи и инструкция** | **Скала за отчитане**  **Качествено оценяване** | **Бал** |
| --- | --- | --- | --- | --- |
| Физическа култура | ЕПДД | **1. Ходене на пръсти**  Детето е пред учителя.  Инструкция: *Покажи как се движи балерината* | Прави опити, но не успява | 1 т. |
| Задържа се на пръсти за секунди и прави една стъпка | 2 т. |
| Самостоятелно може да направи 3–4 стъпки | 3 т. |
|  |  | **2. Скок от място**  Детето е пред учителя.  Инструкция: *Покажи как подскача зайчето* | Скача на място с единия и другия крак, като ги редува | 1 т. |
| Прави 2–3 подскока и се отказва | 2 т. |
| Самостоятелно може да направи 4–5 подскока с два крака | 3 т. |
|  |  | **3. Качване по стълби**  Кукла/играчка е поставена на стълбище с 5 стъпала. Детето е пред учителя.  Инструкция: *Качи се по стълбите и донеси играчката* | Прави самостоятелен опит,  не успява да изпълни задачата | 1 т. |
| Изкачва 2–3 стъпала и се отказва | 2 т. |
| Изпълнява поставената задача | 3 т. |
|  |  | **4. Скок от високо на ниско**  Детето е стъпило на първото стъпало на стълбище.  Инструкция: *Ела при мен, като скочиш* | Скача на стъпалото, на което стои | 1 т. |
| Отскача и се приземява с 1 крак | 2 т. |
| Отскача и се приземява с 2 крака | 3 т. |
|  |  | **5. Стоеж на един крак**  Детето е пред учителя.  Инструкция: *Покажи как стои щъркелът* | Прави опит, но не успява | 1 т. |
| Колебае се и успява да остане за секунда на един крак | 2 т. |
| Задържа се самостоятелно и стои на един крак до 2 секунди | 3 т. |
|  |  | **6. Подскоци от крак на крак**  Детето е пред учителя.  Инструкция: *Подскочи като топка от крак на крак* | Прави опит, но не успява | 1 т. |
| Подскача неуверено, след 3 опита отказва да продължи | 2 т. |
| Самостоятелно може да подскочи 3 пъти | 3 т. |
| Физическа култура | Физическа дееспособност | **7. Хващане на средна по големина лека топка**  Детето е пред учителя.  Инструкция: *Внимавай, сега ще ти подам тази топка. Ти трябва да я хванеш. Започваме* | Наблюдава и отказва | 1 т. |
| Опитва, но изпуска топката | 2 т. |
| Хваща топката | 3 т. |
| Изобразително изкуство | ИТ | **8. Рисуване на кръг**  Детето е седнало. На масата има лист и молив.  Инструкция: *Нарисувай на този лист една топка.* | Рисува крива полузатворена линия | 1 т. |
| Рисува форма между елипса и кръг | 2 т. |
| Рисува кръгла форма | 3 т. |
|  |  | **9. Копиране на ръката**  Детето е седнало. На масата има лист и молив. | Излиза далече от очертанията на ръката и накъсва повече от 5 пъти линията | 1 т. |
|  |  | Инструкция: *Очертай ръката върху листа.* | Очертава ръката с 4–5 накъсвания | 2 т. |
| Очертава ръката с 1–2 накъсвания | 3 т. |
| Български език и литература | СР | **10. Разбиране на указания**  *Занеси стола. Донеси играчката. Дай молива. Нарисувай топката* | Не изпълнява указанията | 1 т. |
| Прави опит. Не довършва докрай | 2 т. |
| Чува, разбира и изпълнява указа­ния­та | 3 т. |
|  |  | **11. Разбиране и отговаряне на въпроси** (Картина 1) | Чува въпроса и се затруднява в отговора | 1 т. |
| Разбира и отговаря правилно на 2 въпроса | 2 т. |
| Разбира и отговаря правилно на 4 въпроса | 3 т. |
|  |  | **12. Назоваване на предмети** (Картина 2) | Посочва предметите и се затруднява да ги назове, назовава с помощ | 1 т. |
| Посочва и назовава правилно 3 предмета | 2 т. |
| Посочва и назовава правилно 6 предмета: мивка, гребен, сапун, четка за зъбки, паста за зъби, шампоан | 3 т. |
|  |  | **13. Назоваване на животни** (Картина 3) | Посочва животните и се затруднява да ги назове. Очаква помощ | 1 т. |
| Посочва и назовава правилно 2–3 животни | 2 т. |
| Посочва и назовава правилно 6–7 животни | 3 т. |
|  |  | **14. Назоваване на храни**  (Картина 4) | Разпознава и назовава до 4 храни | 1 т. |
| Разпознава и назовава до 5–7 храни | 2 т. |
| Разпознава и назовава над 8 храни | 3 т. |
|  | Свързана реч, осмисляне на личен опит | **15.** **Разказ по преживяване/личен опит**  Инструкция: *Разкажи с какво си играеш, когато си вкъщи* | Използва дума – изречение | 1 т. |
| Използва двусловно изречение | 2 т. |
| Използва 4–5 свързани изречения | 3 т. |
|  |  | **16. Разказ по картина**  (Картина 5) | Използва дума-изречение | 1 т. |
| Използва двусловно изречение | 2 т. |
| Използва 4–5 свързани изречения | 3 т. |
|  | Внимание,  личен опит | **17. Откриване на липсващ елемент** (Картина 6) | Показва, работи с помощ от възрастен | 1 т. |
| Назовава, показва и дорисува само бодлите | 2 т. |
| Назовава, показва и дорисува 2 пропуснати части: бодли и око | 3 т. |
| Околен свят | СЗС | **18. Използване на прибор за хранене (лъжица), както е прието** | Рядко | 1 т. |
| Понякога | 2 т. |
| Постоянно | 3 т. |
|  | СОО | **19. Умения за хранене: дъвче и гълта храната** | Храни се с помощ | 1 т. |
| Храни се самостоятелно. Разлива храна | 2 т. |
| Храни се самостоятелно и чисто | 3 т. |
|  |  | **20. Умения за лична хигиена: измиване на ръцете преди хранене, при замърсяване** | Няма самостоятелни хигиенни умения | 1 т. |
| Очаква подканяне от учителя | 2 т. |
| Измива самостоятелно ръцете си | 3 т. |
| Конструиране и техноогии | ГИ | **21. Събуване на обувки** | Не може да се събуе. Очаква помощ | 1 т. |
| Прави опит. Събува се бавно и с помощ | 2 т. |
| Събува се самостоятелно | 3 т. |
|  |  | **22. Събличане на дрехи** | Не може да се съблича. Зависим от възрастните | 1 т. |
| Прави опит. Съблича се бавно и с помощ | 2 т. |
| Съблича се самостоятелно | 3 т. |
| Околен свят | СОО | **23. Спазване на правила в групата** | Рядко | 1 т. |
| Понякога | 2 т. |
| Постоянно | 3 т. |
|  |  | **24. Социални умения: общуване с възрастни (изслушва, благодари, започва разговор)** | Не умее да общува самостоятелно. Предпочита възрастните да го третират като „малко дете“ | 1 т. |
| Не е уверено при общуването с възрастни | 2 т. |
| Има умения за общуване с възрастни | 3 т. |
|  |  | **25. Детето е активно и емоционално спокойно по време на престоя в градината** | Рядко | 1 т. |
| Понякога | 2 т. |
| Постоянно | 3 т. |
|  |  | **26. Детето е потиснато и пасивно по време на престоя в градината** | Рядко | 3 т. |
| Понякога | 2 т. |
| Постоянно | 1 т. |
|  |  | **27. При сбогуване и през деня детето е неспокойно и чувствително, емоционално зависимо и привързано към родителя** | Рядко | 3 т. |
| Понякога | 2 т. |
| Постоянно | 1 т. |
|  |  | **28. Изразява ясно чувствата си: кога е тъжно, радостно, ядосано** | Рядко | 3 т. |
| Понякога | 2 т. |
| Постоянно | 1 т. |
|  | Умения за общуване | **29. Инициира и поддържа общуване с възрастни** | Рядко | 1 т. |
| Понякога | 2 т. |
| Постоянно | 3 т. |
|  |  | **30. Инициира и поддържа общуване с връстници** | Рядко | 1 т. |
| Понякога | 2 т. |
| Постоянно | 3 т. |
|  |  | **31. Избягва, отбягва, изолира се от връстници** | Рядко | 3 т. |
| Понякога | 2 т. |
| Постоянно | 1 т. |
|  |  | **32. Избягва досег с възрастни** | Рядко | 3 т. |
| Понякога | 2 т. |
| Постоянно | 1 т. |
|  | Игрови умения | **33. Детето играе самостоятелно с играчка** | Никога | 1 т. |
| Почти винаги | 2 т. |
| Винаги | 3 т. |
|  |  | **34. Детето играе паралелно (едно до друго). Споделя лична играчка** | Никога | 1 т. |
| Почти винаги | 2 т. |
| Винаги | 3 т. |
|  |  | **35. Детето участва в игри, организирани от възрастните** | Никога | 1 т. |
| Почти винаги | 2 т. |
| Винаги | 3 т. |
|  |  | **36. Детето умее да използва различни (природни) материали в играта** | Никога | 1 т. |
| Почти винаги | 2 т. |
| Винаги | 3 т. |

*Приложение №3 За родителя*

ИНФОРМАЦИЯ ЗА РЕЗУЛТАТИТЕ ОТ ПРЕДУЧИЛИЩНОТО ОБРАЗОВАНИЕ

……………………..........................................……………………………………………………………………………

/Име и фамилия на детето/

……………………………………… …………………………………..

Учители в групата Родител/член на семейството

Проследяването на постиженията на детето за периода: от …………20 …г. до …..………20... г.

|  |  |  |
| --- | --- | --- |
| **Образователни направления** | **Постижения на детето** | |
|  | начало на учебната година | край на учебната година |
| Български език и литература |  |  |
| Математика |  |  |
| Околен свят |  |  |
| Изобразително изкуство. |  |  |
| Музика |  |  |
| Конструиране и технологии |  |  |
| Физическа култура |  |  |
| Следващи стъпки в детската градина и у дома |  |  |

Коментар на родителя: ............................................................................................................................................................................

Запознат с резултатите:

Подпис на учителя: Подпис на родителя:

***Приложение №4 За родителя***

ИНФОРМАЦИЯ ЗА ГОТОВНОСТТА НА ДЕТЕТО ЗА УЧИЛИЩЕ

……………………..........................................……………………………………………………………………………

/Име и фамилия на детето/

……………………………………… …………………………………..

Учители в групата Родител/член на семейството

Проследяването на постиженията на детето за периода: от …………20… г. до …..………20... г.

|  |  |
| --- | --- |
| **Области на развитие** | **Мнение на учителите** |
| Физическо развитие | Справя се самостоятелно .....................................................  Справя се с насочващи въпроси ...........................................  Справя се с помощ от учителя ............................................. |
| Познавателно развитие |  |
| Езиково развитие |  |
| Социално развитие |  |
| Емоционално развитие |  |
| Следващи стъпки през летния период у дома за подкрепа на личностното развитие на бъдещия ученик |  |

Коментар на родителя: ............................................................................................................................................................................

Запознат с резултатите:

Подпис на учителя: Подпис на родителя: